Kedves Barátom!

Szeretném figyelmedbe ajánlani legújabb darabomat, a Csongor és Tündét. Emlékszel, amelyről a legutóbbi találkozásunk alkalmával meséltem neked. Éppen a minap fejeztem be és arra gondoltam, hogy a te színházadba ez pont ideális lenne. Hogy miért gondolom így?

Sok olyan kérdést fejteget, amelyek a fiatalság körében aktuálisak. Hasznos tapasztalatokat vonhatnak le belőle, amelyeket saját életükben hasznosíthatnak. Hiszen a történet is egy élete ifjú éveiben járó fiúról szól, aki keresi a boldogságot. Ezen fogalmat művemben Tünde személyesíti meg. Csongort sok próbatétel elé állítottam, amelyek bár kicsit másként, de modernizálva napjainkban is jelen vannak. Hányszor kell döntenünk, pénz, hatalom és tudás között? Hányszor esünk csábításba, tudjuk, hogy nem lehet, de mégsem tudunk parancsolni magunknak. Ezért ajánlom ezt a művet a fiatalabb korosztálynak is. A darab színpadra állítását és modernizálását rád bízom, hisz nálad a legjobb kezekben lesz. Tudom, hogy mindig szem előtt tartod, hogy az ifjabbakhoz is eljusson a darab mondanivalója. Ennek ellenére lenne néhány tanácsom. Először is a szereplők. A főhőst, Csongort egy rendkívül jóképű, bátor és karizmatikus személynek képzelném. Míg Tündét egy finom, kecses, tündéri teremtésnek, akinek szőke haja lágyan omlik a vállára. Mivel a műben Csongor a tökéletes boldogságot keresi, ezért az őt szimbolizáló tündérlánynak is makulátlannak kell lennie. Mirigyet véleményem szerint, egy 50 év körüli szép hölgynek kellene játszania. Azért gondolom így, mert a 21. században, ami kívülről szép, annak könnyebben bedőlünk, mint egy rossz külsejű embernek. Továbbá szerintem megmaradhatna az eredeti szöveg, azonban a környezet lehetne modern. Gondolok ezalatt a technikára és a díszletekre is. Mindenképpen ajánlanám a forgószínpad használatát is, amelynek középpontjában lehetne egy almafa, amely az élet szimbóluma, és egyben a műnek is ez adja az alapját. A napszakokat különféle színpadvilágítással különböztethetnétek meg egymástól. A tündérek ábrázolására mindenképpen valami modern technikára lenne szükség, hogy világuk elkülönüljön, így a térben a színpad felett jeleníteném meg Tündérországot. A hármas út esetleg kiemelkedhetne a színpadból, ezzel is érzékeltetve nagy döntés előtt áll a főhős. A díszlet lehetne teljesen hétköznapi, egy nagyváros akár, aminek a közepén egy ligetben ott állna az almafa. A szereplők jelmezei lehetnének hétköznapiak, Csongor viselhetne irodai öltözetet, öltönyt nyakkendővel és inggel. Ezzel is utalva származására, azonban a darabban nem királyfi lenne, hanem egy jól menő cég vezérigazgatója. Tündére mindenképpen valami elegáns és letisztult ruhát adnék kiemelve ezzel az átlagemberek tömegéből. Hiszen ő egy különleges szerepet tölt be a műben. A többit már a te kreativitásodra bízom.

Ha a művem elnyeri a tetszésed, esetleg találkozhatnánk. Egyébként is olyan régen volt már időnk leülni egy kávé mellé és elbeszélgetni az élet és a művészi élet dolgairól. Amennyiben lenne, időd számomra kérlek, válaszolj mihamarabb, illetve azt is írd meg, hogy hova ülhetnénk be. Akkor megbeszélhetnénk még a részleteket.

Üdvözöl: Vörösmarty Mihály